As jy week 1 van ons eetplan gevolg het, behoort jy al die verskil op die skaal te sien. Hier is week 2 van die eetplan en nog gesonde resepte vir ’n mooier lyf.
Sjoe! Jy het dalk al amper ’n kilo of selfs ’n hele een die afgelope week verloor. Dis nou as jy reeds week 1 gevolg het van ons spesiale dieet om jou vir die somervakansie gereed te kry.
Dis ’n vierweekplan wat jy kan uitknip en hou, maar moenie stres as jy die eerste week in ons vorige uitgawe misgeloop het nie. Hier is die eetplan vir week 1.
Diëte waarmee ’n mens vinnig baie gewig verloor, is die meeste van die tyd nie volhoubaar nie, en hou jy daarmee op, is die kans goed die gewig pak net weer om jou heupe saam.
Dis moeilik om dié tyd van die jaar by ’n mens se voornemens te hou, al is jy ook hoe vasbeslote om die vetjies af te skud. Maar Rochez se goeie raad is dat jy jou gerus af en toe kan bederf met iets wat nie in die plan is nie.
“Ek dink een verkul-ete of snoepdingetjie is heeltemal normale gedrag, maar hou dit vir spesiale geleenthede.” Moet dus nie so sleg voel oor ’n glasie vonkelwyn op die kantoorpartytjie of ’n paar tjips tydens die familiebraai dat jy sommer tou opgooi nie.
“Die belangrikste is dit wat jy elke dag eet, nie wat jy op spesiale geleenthede eet nie, want dit gebeur mos net af en toe,” sê Rochez. Maar hou moed! As jy die volgende paar weke lank vasbeslote is, kan jy op jou beste lyk wanneer die feestyd met sy makieties aanbreek, en sonder skuldgevoelens weglê.